钦定古今图书集成/历象汇编/庶征典/第182卷 > 《谏捕蝗疏》唐·韩思复
## 钦定古今图书集成/历象汇编/庶征典/第182卷 > 《谏捕蝗疏》唐·韩思复

臣伏闻近日河南河北，蝗虫为害，更益繁炽，经历之
处，苗稼都损。今渐翾飞向西，荐食至洛，使命来往，不
敢昌言。山东数州，甚为惶惧，且天灾流行，埋瘗难尽。
臣望陛下悔过责躬，发使宣慰，损不急之务，召至公
之人，上下同心，君臣一德，持此诚实，以答休咎。前后
驱蝗使等，伏望总停。《书》云：“皇天无亲，惟德是辅；人心”
无常，“惟惠是怀”，不可不收揽人心也。